**נחום שחף** (נולד ב-1946) הוא פיזיקאי ועיתונאי, זוכה פרס משרד המדע והטכנולוגיה ליצירתיות מדעית וזוכה הפרס הישראלי לביקורת התקשורת ע"ש אברמוביץ' לשנת 2007–2008 על תחקיר פרשת מוחמד א-דורה. ידוע כבעל תאוריות קונספירציה וטוען ששמעון פרס קשר נגד יצחק רבין והוא שהביא לרציחתו.

ביוגרפיה
--------

סיים תואר ראשון ותואר שני בפיזיקה בהצטיינות באוניברסיטת בר-אילן (1970–1977). במהלך לימודי תואר שני פיתח תוכניות לימוד לילדים מחוננים באוניברסיטה, ולימד תוכניות אלו באוניברסיטת בר-אילן (1974–1977). נכון ל-2010, לומד לתואר שלישי בבית הספר להנדסה של אוניברסיטת בר-אילן בהנחיית פרופ' זאב זלבסקי ופרופ' ברוך פישר מהטכניון.

עם סיום הלימודים בשנת 1977 הצטרף לחברת אלסינט כחבר בצוות הפיתוח של הטומוגרף הממוחשב. משנת 1981 עבד כפיזיקאי בחברת תדיראן, במחקר ופיתוח המזל"ט.

ב-1989 הצטרף לתעשייה האווירית לפיתוח פרויקט ה-NTS להכוונת טילים ממסוקים (מוכר כ"יכולת כירורגית" של מסוקי תקיפה) ולפיתוח אמצעי תצפית למזל"ט. חקר את מגבלות השיטה האזרחית (שיטת הניילונים) להגנה כנגד טק"ק (טילי קרקע קרקע) לא קונבנציונלי (כימי ביולוגי), והרצה על המחקר בצה"ל ובאוניברסיטאות.. 

בשנת 1991 הקים את חברת נתופ (Natop) שם פיתח שיטה לאיכון מטרות ממזל"טים במימון המדען הראשי למשרד המסחר והתעשייה, שיטה לדחיסת וידאו שעליה זכה בפרס משרד המדע ושיטה לראייה דרך קירות כאמצעי להגנה מפני ירי.

כעיתונאי חוקר, מפרסם שחף מאמרים באתר nfc.

שחף הוא בעל תואר עמית משרד המדע, ובעל פרס משרד המדע ליצירתיות מדעית על פיתוח אלגוריתם לדחיסת וידאו ביחסי דחיסה גדולים במיוחד - 1997.

תחקירים
-------

ביצע מספר מחקרים בעלי עניין ציבורי, בהם הפגיעה במחנה האו"ם בכפר כנא בלבנון (1996 ו-2006), וחקר הזיופים בפריימריס של מפלגת העבודה.

חקר את מותו של הילד הפלסטיני מוחמד א-דורה, תחקיר בו המשיך לאחר פרסום התחקיר הצה"לי. הפרסום באטלנטיק הביא להפקת מספר סרטים על התחקיר. על עבודתו זאת זכה בפרס הישראלי לביקורת התקשורת ע"ש אברמוביץ' לשנת 2007–2008. הפרס ניתן על "תחקיר, שממנו עולה כי מוחמד א-דורה, הילד הפלסטיני שנהרג בתחילת האינתיפאדה, לא נורה על ידי חיילי צה"ל וכי למעשה מותו בוים על ידי צוות צילום פלסטיני של רשת הטלוויזיה הצרפתית פראנס 2".

כמו כן הוא חוקר בדרכים דומות את רצח רבין, וטוען ששמעון פרס קשר נגד רבין והוא שהביא לרציחתו. לדבריו התמונה של "שיר לשלום" המוכתם בדמו של רבין זויפה, הוא תומך בתאוריות קונספירציה על הרצח וכתב באתרו: "ביניש וארבל שהיו שותפים לחשיפת הקונספירציה של השב"כ בקו 300, מנעו ומונעים במכוון את הניסיונות לחשוף את הקונספירציה ברצח רבין. עדנה ארבל הייתה ראש הפרקליטות בימים שלאחר רצח רבין ועל כן הייתה שותפה להסתרה. הפעלת השמפניה ותנועת אייל היו מבוססים על מעשי חתרנות שנועדו לפגוע בתדמית הימין והדתיים".

באוקטובר 2010, לפני מתן גזר הדין בפרשת הירי בנעלין, פרסם ערוץ 10 כתבה, בה הביא שחף ראיות לכאורה כי הסרט שפרסם ארגון "בצלם", ואשר שימש ראיה מרכזית במשפט החייל היורה והמג"ד, נערך, הושמטו ממנו קטעים חשובים, וכי הפלסטיני כלל לא נפגע מכדור הגומי שירה החייל. "בצלם" הכחיש את הטענות והגדירן כמופרכות והזויות. בעוד שחף, שהעיד עדות מומחה בבית המשפט מטעם הסנגוריה בשלב הטיעונים לעונש, קבע שהסרטון עבר עריכה ועיבוד פוטושופ, המומחה לזיהוי פלילי מטעם משטרת ישראל שהעיד בשלב הטיעונים לעונש מטעם התביעה, קבע כי הסרט אותנטי, וכי לא נערך. בית המשפט קבע כי "לא מצאנו כי ההגנה ביססה את עמדתה כדבעי, ולא ניתן לקבוע במידה הנדרשת להוכחת טענת הגנה, כי בסרטון בוצעו שינויים מכוונים". עם זאת, שופט בדעת מיעוט העלה "חשדות כבדים שמא נעשו שינויים מניפולטיביים בסרטון".

במאי 2022, בעקבות הריגתה של העיתונאית שירין אבו עאקלה במחנה הפליטים ג'נין, טען שחף שפלסטינים הרגו אותה כדי שמותה יזכה אותם באהדה במסגרת מאבקם על דעת הקהל העולמית. הוא טען שהיא הסתתרה מאחורי קיר שחצץ בינה לבין החיילים, והחיילים היו במרחק של קילומטר ממנה. במציאות הקיר שלידו נהרגה פונה אל הרחוב, והחיילים היו בהמשך אותו רחוב במרחק 200 מטר ממנה.

קישורים חיצוניים
----------------

* קורות חיים של נחום שחף - המרכיב הבלתי מסווג, בארכיון האינטרנט
* אלישע קאהן, הפיזיקאי מפרשת א-דורה בדרך להוכיח מי רצח את רבין, באתר nrg‏, 28 בפברואר 2012

הערות שוליים
------------

1. 1 2  פרס משרד המדע ליצירתיות מדעית - 1997, באתר של נחום שחף,‏ 28 במרץ 2009(הקישור אינו פעיל, 26.05.2022)
2. ↑  אסף כרמל, פרסים מטעם האגודה לזכות הציבור לדעת ליבגניה קרבצ'יק, נחום שחף וגיא רולניק, באתר הארץ, 6 בינואר 2008
3. ↑  הרצאה בטכניון, הרצאה בפקולטה לפיזיקה באונ' בר-אילן
4. ↑  איכון מטרות ממזל"ט - פותח על ידי הח"מ במסגרת המדען הראשי למשרד התמ"ס, באתר של נחום שחף, 28 במרץ 2009
5. ↑  ראיה דרך קירות! - נס? פטנט להגנה נגד פיגועי ירי, באתר של נחום שחף, 4 באפריל 2009
6. ↑  אורי נטע, על דמוקרטיה, אוליגרכיה ו"סחבקיה", באתר News1 מחלקה ראשונה, 4 בינואר 2003
7. ↑  התחקיר, באתר של נחום שחף, 16 באוקטובר 2008
8. ↑  המדע בחקר האמת - מי רצח את יצחק רבין, בערוץ "פרח עץ החיים"
9. ↑  שיר השלום המקורי והמזויף - מדוע העיתונות מסתירה?, מתוך האתר של נחום שחף, 8 במאי 2009
10. ↑  רצח רבין - שתיקת הכבשים ומשטרת המחשבות, ציד מכשפות נוסח מקארתי בישראל (הקישור אינו פעיל), מתוך האתר של נחום שחף, 30 ביוני 2006
11. ↑  אור הלר, דוח חדש: הסרט שהפליל את המג"ד מנעלין - מפוברק, באתר של "רשת 13", 20 באוקטובר 2010 (במקור, מאתר "nana10")
12. ↑  יהונתן דחוח-הלוי, ממצאים חדשים בפרשת בצלם והירי בניעלין, באתר News1 מחלקה ראשונה, 23 באוקטובר 2010 (הקישור אינו פעיל, 27 במאי 2013)
13. ↑  יהושע בריינר‏, הזיהוי הפלילי: תיעוד הירי במפגין בניעלין אמין, באתר וואלה!‏, 6 בינואר 2011
14. ↑  גזר הדין, באתר חדשות מחלקה ראשונה (News1) (הקישור אינו פעיל, 27 במאי 2013)
15. ↑  שמעון כהן, "ממצאים מוכיחים: פלשתינים ירו בעיתונאית", באתר ערוץ 7, 25 במאי 2022
16. ↑  דיגיטל 14, הסוף לספיקות? ההוכחה המוחלטת לכך שהירי לא הגיע מחיילי צה"ל, באתר עכשיו 14, 15 במאי 2022
17. ↑  הקיר שלידו נהרגה שירין אבו עאקלה. המצלמה פונה דרומה
18. ↑  "מסקנות ביניים של תחקיר צה"ל על הרג העיתונאית: לא ניתן לקבוע מה מקור הירי". *הארץ*. נבדק ב-2022-05-13.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007430703805171

 |